kvasieksperimentelle studier
Store norske leksikon,Samfunn,Samfunnsfag,Forskningsmetode
Kvasieksperimentelle studier er undersøkelsesopplegg som bygger på logikken og prinsippene for klassiske eksperimenter, men som er modifisert og mer tilpasset de vanlige forholdene i samfunnet. Som i eksperimenter, undersøkes effekten av en bestemt årsaksfaktor ved at grupper som påvirkes av denne faktoren, sammenliknes med grupper som ikke påvirkes på denne måten. Forskjellen fra klassiske eksperimenter kan være at gruppene ikke er helt tilfeldig sammensatt (randomisering), eller at undersøkelsen ikke gjennomføres under like sterkt kontrollerte betingelser som for eksempel laboratorieeksperimenter.
I medisinske studier kan man for eksempel sammenlikne to grupper som får ulik behandling (eksperimentelt design), men hvor valget av hvilke individer som får en bestemt behandling ikke er tilfeldig (randomisert), men valgt av for eksempel lege, pasient eller bestemt av andre ikke-tilfeldige forhold. Se også randomiserte kliniske forsøk. Les mer i Store norske leksikon forskningsmetode eksperiment randomiserte kliniske forsøk